Priamos
Priamos er i græsk mytologi konge af Troja, søn af Laomedon. Han er gift med Hekabe og far til 50 sønner, bl.a. Hektor, Paris og Troilos, og adskillige døtre, bl.a. Kassandra og Polyxena.
Homer, de græske tragikere og Vergil skildrer Priamos som en sympatisk og ordholden ældre konge, der mod sin vilje tvinges ud i en konflikt med grækerne pga. Paris' bortførelse af Helena. Efter Hektors død gik den sorgtyngede Priamos til Achilleus, som blev rørt over den gamle mands bøn og udleverede Hektors lig.